**Corupţia ucide**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu vreau să mai vad tineri murind fără de vină,

Nu vreau, în zi de vineri, scânteia criminală

Să-ngenuncheze-o ţară, cu-atingerea-i haină,

Şi-n doliu să îmbrace o-ntreagă capitală!

Nu vreau, în ziua rece, plângând şi-ndureraţi

Părinţii să aştepte pe holuri, în spitale,

Strângând cu disperare în palme, sfâşiaţi,

În loc de-al lor copil, un număr pe o foaie...

De ce să fim umani doar când durerea-i mare,

Când încleştarea morţii pe semeni i-a cuprins

Pe patul din salonul cel trist, de reanimare,

În care un prieten, sau frate, zace-ntins?

De ce nu spunem tare c-avem dreptul la viaţă,

Să nu mai plecăm capul umili şi prea săraci?

De ce nu recunoaştem: corupţia-i o hoaţă

Ce muşcă trupul ţării iar tu te uiţi şi taci!

2.11.2015